section_heading: Povijest
paragraph_text: O životu u prapovijesno doba svjedoči prapovijesna gradina iz brončanog i željeznog doba koja je bila na Glavici Otunj. Zaravan manjih dimenzija bila je utvrđena limitnim tumulom i obrambenim suhozidom, sačuvanim samo djelomično na istočnoj strani. Mjesto je danas obraslo vegetacijom i ne zamjećuju se nikakvi tragovi prošlosti. Godine 1899. dvije stanovnice pronašle su ostavu bizantskoga novca, 23 primjerka zlatnog novca iz 6. stoljeća. U Zemaljski muzej u Sarajevu je dospjelo 19 primjeraka: četiri komada Justinijana I. i 15 komada Justina II. U Grabovniku je nađen i novac Konstantina I. (4. st.) i Romana III. Argira (11. st.).